“ህወሓት ሊያቀርብ የሚችለው የሀብት ጥያቄ የለም” አቶ አወሉ አብዲ የብልጽግና ፓርቲ የሕዝብና ዓለም አቀፍ ግንኙነት ኃላፊ
አዲስ አበባ፦ ብልጽግና ያካሄደው ውህደት ህጋዊና በአብላጫ ድምጽ ድጋፍ ያገኘ በመሆኑ ህወሃት ሊያቀርብ የሚችለው የሃብት ጥያቄ የለም ሲል የብልፅግና ፓርቲ አስታወቀ:: የብልጽግና ፓርቲ የሕዝብና ዓለም አቀፍ ግንኙነት ኃላፊ አቶ አወሉ አብዲ ለአዲስ ዘመን ጋዜጣ እንደተናገሩት አሁን ላይ ኢህአዴግ የሚባል ፓርቲ ፈርሷል፤ በእርሱ ምትክ ደግሞ በህጋዊነት ብልጽግና ፓርቲ ተቋቁሟል ስለዚህ ህወሃት ከማዕከል የሚካፈለው ምንም ዓይነት ንብረት የለም:: እንደ አቶ አወሉ ማብራሪያ ህወሃት ከውህደቱ እራሱን አግልሎና ከዚህ በፊት በነበረን የጋራ የስራ ግንኙነት ያፈራናቸው ንብረቶችን የመከፋፈል ጥያቄ አቅርቧል ፤እኛ ወደ ውህደት የመጣነው ህጋዊ አካሄዱን ተከትለንና በአብላጫ ድምጽ ድጋፍ አግኝተን በመሆኑ ህወሃት ሊያቀርብ የሚችለው የሀብት ጥያቄ አይኖርም:: ብልጽግና ፓርቲ ያገኘው አብላጫው ድምጽ ኢህአዴግ የሚባለውን ፓርቲ አፍርሷል፤ ይህ ውሳኔ ደግሞ ያለውን ሀብት የብልጽግና ያደርገዋል:: ከዚህ አንጻር ክልል ላይ ያለ ሃብት ካለ ያንን ይዞ መቀጠል እንጂ የሚካፈለው ነገር ይኖራል ተብሎ አይታሰብም:: ምርጫ ቦርድ ስለ ሃብት ያስቀመጠው ሀሳብ አለ ያሉት አቶ አወሉ፤ ይህም ቢሆን ግን በእኛ ዘንድ ተቀባይነት የለውም፤ ይህንንም በደብዳቤ አሳውቀናል፤ ለዚህ ዋና ምክንያታችን ደግሞ የፓርቲው መፍረስ በአብላጫ ድምጽ የተወሰነ መሆኑና ጥያቄውም አግባብነት ስለሌለው ነው ሲሉ አስረድተዋል:: ቀድሞም ቢሆን በፖሊት ቢሮና ኢህአዴግ ምክር ቤት ላይ እኩል 45፣ 45 ሆነን ተቀመጥን እንጂ ሀብትን እኩል አላዋጣንም ያሉት አቶ አወሉ፤ እኩል ያላዋጠነው የህዝብ ሀብት እንዴት እኩል እንካፈላለን ሲሉ ይጠይቃሉ? ከዚህ በፊትም ስናነሳ እንደነበረው ፓርቲው ከደጋፊዎች፣ ከአባሎች፣ ከነጋዴዎች እንዲሁም ከሌሎች በተለያየ ጊዜ የተሰበሰበ ሀብት አለው፤ ይህ ሀብት ካልሆነ ለህዝብ መመለስ አለበት እንጂ በግንባር አልያም እራሴን ከውህደት አግልያለሁ በሚል ሰበብ ህወሃት የማይገባውን የሚወስድበት ምንም ምክንያት እንደሌለ ጠቁመዋል:: አሁን ባለው አዲስ ነገር ከህወሃት ነባር አመራሮች መካከል አብዛኞቹ ወደ ብልጽግና ፓርቲ ተቀላቅለዋል ያሉት አቶ አወሉ፤ እነሱም ተሳትፎ ስለነበራቸው በሀብቱ ላይም ድርሻ አላቸው፤ በዚህ ላይ ዝርዝር አቅርበን በመጨረሻ ሰዓት ላይ እንሟገታለን አባላቱም የራሳቸውን መብት እንደሚያስከብሩ እናምናለን ሲሉ ተናግረዋል ::  ያለው ሃብት ምን እንደሆነ፣ ሀብት መኖሩ እንዲታወቅ ኦዲት መደረግ ስላለበትም ስራው መጀመሩና በሀብት ክፍፍሉ ላይ የተቀመጠው አቅጣጫ ትክክል ባለመሆኑ ለምርጫ ቦርድ ተቃውሟቸውን በጽሁፍ ማመልከታቸውን አቶ አወሉ ጠቁመዋል:: የህወሓት ሥራ አስፈጻሚ ኮሚቴ አባል የሆኑት አቶ ጌታቸው ረዳ በበኩላቸው ህወሃት ያፈራውንና የሚገባውን ሃብት እንዲካፈል ዝርዝር ጉዳዮች ተያይዘው መቅረባቸውን ተናግረዋል። አቶ ጌታቸው ምርጫ ቦርድ ፓርቲዎች ሲፈርሱ ተግባራዊ የሚሆን ስለ ሃብት ያስቀመጠው ዝርዝር ህግ ስላለ በዚያ መሰረት ህወሃት አንድ አራተኛ ሀብት እንዲካፈል ወስኗል፤ ይህ ግን እየሆነ አይደለም:: በእኛ በኩል ማሳወቅ ያለብንን አሳውቀናል፤ አሁን ቀሪው ህንጻ፣ መኪና እና ሌሎች ያሉትን ንብረቶች አይቶ ሁኔታዎችን አይቶ ውሳኔ ማስተላለፍ አለበት ብለን እናምናለን ብለዋል:: አዲስ ዘመን   መጋቢት 16 /2012 እጸገነት አክሊሉ